
R E P U B L I K A  H R V A T S K A

R J E Š E N J E

TRGOVAČKI SUD U BJELOVARU, po stečajnom sucu Mariji Petrina Kubica, povodom prijedloga Financijske agencije, Regionalni centar Zagreb, Nagodbeno vijeće: HR02, Zagreb,  Koturaška 43, za otvaranje stečajnog postupka nad dužnikom K TEKSTIL društvo s ograničenom odgovornošću za proizvodnju promotekstilnih proizvoda, Varaždin, Svilarska 2, MBS: 070049307, OIB: 07655384117, 6. srpnja 2017.

r i j e š i o   j e

I. Pokreće se postupak radi utvrđivanja uvjeta za otvaranje stečajnog postupka nad dužnikom K TEKSTIL društvo s ograničenom odgovornošću za proizvodnju promotekstilnih proizvoda, Varaždin, Svilarska 2, MBS: 070049307, OIB: 07655384117.

II. Saziva se ročište radi izjašnjenja o prijedlogu i rasprave o uvjetima za otvaranje stečajnog postupka za dan 20. rujna 2017. u 9,00 sati u ovome sudu u Bjelovaru, Šetalište dr. Ivše Lebovića 42, sudnica br. 1, na koje se pozivaju dostavom ovoga rješenja:

- predlagatelj FINA
- zakonski zastupnik dužnika Marijo Bucina.    

III. Nalaže se zakonskom zastupniku dužnika Mariju Bucini da u roku od 8 dana od objave ovog rješenja na e-oglasnoj ploči suda sastavi i podnese sudu pisano izvješće o financijsko-gospodarskom stanju dužnika, u kom će navesti koju imovinu (pokretnu i nepokretnu) ima dužnik, gdje se ta imovina nalazi, ima li dužnik kakvu imovinsku ili drugu tražbinu odnosno prava koja čine njegovu imovinu te ima li dužnik na računima i kod koga novčana sredstva.

Obrazloženje

Financijska agencija je po službenoj dužnosti, sukladno odredbi čl.27. stavak 5. Zakona o financijskom poslovanju i predstečajnoj nagodbi (Narodne novine br. 108/12, 144/12, 81/13 i 112/13), podnijela protiv dužnika K TEKSTIL d.o.o. Varaždin, Svilarska 2, Trgovačkom sudu u Varaždinu prijedlog za pokretanje stečajnog postupka, koji je zaprimljen pod poslovnim brojem St-1121/2016. U prijedlogu navodi da je rješenjem od 26. studenog 2015. nagodbeno vijeće FINE obustavilo postupak predstečajne nagodbe, a postoje razlozi za otvaranje stečajnog postupka jer dužnik ima evidentirane neizvršene osnove za plaćanje u razdoblju dužem od 60 dana.

Sukladno rješenju predsjednika Visokog trgovačkog suda Republike Hrvatske poslovni broj Su-525/17-7 od 23. svibnja 2017. spis Trgovačkog suda u Varaždinu poslovni broj St-1121/2016 ustupljen je Trgovačkom sudu u Bjelovaru  na daljnji postupak. 

Sud je izvršio uvid u prijedlog za otvaranje postupka predstečajne nagodbe i spis Fine (list 2-685) te ocijenio da su ispunjeni uvjeti za pokretanje prethodnog postupka, temeljem čl.115. st.1. Stečajnog zakona (Narodne novine br. 71/15, dalje: SZ).

Temeljem čl.123. st.1. i čl.128. st.1. i 5. SZ-a zakazano je ročište radi izjašnjenja o prijedlogu i rasprave o uvjetima za otvaranje stečajnog postupka na koje su pozvani predlagatelj i zakonski zastupnik dužnika. 

Sukladno čl.117. st.2. SZ, zakonskom zastupniku dužnika naloženo je sastaviti i podnijeti sudu pisano izvješće o financijsko-gospodarskom stanju dužnika.

U Bjelovaru, 6. srpnja 2017.

    STEČAJNI SUDAC
 MARIJA PETRINA KUBICA v.r.

Za točnost otpravka-
ovlašteni službenik
     Željka Vitez
 



               
POUKA O PRAVNOM LIJEKU: Protiv ovog rješenja nije dopuštena posebna žalba (čl.115. st.1. SZ).

